Jabarkan Keadaman dari Abdul Halim Ali dalam bahasa melayu

Nabi Adam a.s. dalam konteks pemahaman ini bukan sekadar makhluk manusia berilmu dan berfikiran  yang paling sempurna ciptaan Allah SWT, tetapi nabi Adam a.s. juga dapat diambil daripadanya suatu rujukan bagi memahami erti keindahan dari sudut unsur dan proses penciptaan serta perkaitan penciptaannya dengan fungsi yang ditetapkan Allah menjadi khalifah di muka bumi. Memahami dan mengamati proses  ciptaan Adam a.s., ini maka tergambar suatu kesepaduan proses yang dapat memahamkan makna keindahan.

Dengan kata lain, untuk memahami makna keindahan maka kita boleh sahaja merujuk indikasinya pada proses kejadian Adam a.s.  (manusia). Keindahan dalam keadaan ini menampakkan dua asas kezahirannya iaitu (1) kesepaduan dan (2) perkaitan.

Teks kesusasteraan yang dihasilkan pengarang juga memiliki ciri-ciri dan fungsinya sejajar dengan ciri-ciri dan fungsi nabi Adam itu. Oleh itu dapat dikatakan, teks kesusasteraan adalah sebuah manifestasi keindahan Adam serta mengandungi ciri-ciri keadaman yang menjelma di hadapan khalayak dengan tugas menyampaikan perutusan-perutusan agama kepada manusia dengan sifat dirinya yang indah pula. Teks kesusasteraan juga teradun proses kejadiannya berasaskan kesepaduan pelbagai unsur seperti pemikiran bahasa, idea, teknik dan sebagainya. Pengarang tidak menghadirkan karya dengan kosong makna, melainkan berkait dengan tujuan untuk menyampaikan pemikiran dan mesejnya agar sampai kepada khalayak. Di sinilah terzahirnya konsep kesepaduan dan perkaitan dalam penciptaan sesebuah karya kesusasteraan, sebagaimana proses penciptaan Adam a.a. dan perkaitannya dengan tugas kerasulan di atas muka bumi.